Twee jaar tronkstraf vir man wat by polisiestasie inbreekChristo Goeda (32). (Foto: verskaf) ŉ Man wat by die Stormsrivier-polisiestasie in die Oos-Kaap ingebreek het, is twee jaar tronkstraf opgelê vir die diefstal. Christo Goeda (32) is in Mei vanjaar op heterdaad betrap waar hy besig was om ŉ rekenaar in die administrasiegedeelte van die polisiegebou te ontkoppel, het sers. Majola Nkohli, polisiewoordvoerder, gesê. Twee geheuestokkies wat aan ŉ werker by die polisiekantoor behoort, is ook in sy broeksak gevind. Goeda is aangekla van huisbraak en diefstal en het skuldig gepleit op die aanklagte. Brig. John Lebok, bevelvoerder van die Humansdorp-polisiegroepering, het die vonnis verwelkom wat regter Jakobus Richter Goeda Dinsdag opgelê het. “Ek glo die vonnis gaan dien as ŉ afskrikmiddel vir enigeen wat iets soortgelyks wil probeer,” het Lebok gesê.